O plângere penală a fost depusă marți la PÎCCJ de către Cătălin Stochiță, fost candidat la Primăria Sectorului 5, împotriva președintelui Klaus Iohannis după ce șeful statului a amânat luarea unei decizii privind revocarea șefei DNA, Laura Codruța Kovesi, transmite Mediafax.

Stochiță, fost consilier local la Primăria Sectorului 5, a fost poreclit în trecut ”finul lui Vanghelie”, el dezmințind informația și spunând că este doar ”cumătru” al fostului edil.





"Astăzi, 26 iunie 2018, am depus sesizare la Parchetul de pe lângă Inalta Curte de Justiție și Casație privind posibile încălcări ale prevederilor legale în vigoare de către domnul Iohannis Klaus Werner – Președintele României, cu sediul în Palatul Cotroceni, Administrația Prezidențială, Bulevardul Geniului nr. 1-3, Sector 6, București, România, telefon: 021 - 410.05.81, privind săvârșirea următoarelor infracțiuni: nerespectarea hotărârilor judecătoreşti – art. 287 din Codul Penal; abuz în serviciu – art. 297 alin. 1 din Codul Penal; neglijență în serviciu- art. 298 din Codul Penal; uzurparea funcției - art. 300 din Codul Penal;", se arată în textul sesizării.





Potrivit sursei citate, Stochiță a depus și solicitări către președintele Camerei Deputaților, Liviu Dragnea, respectiv către președintele Senatului, Călin Popescu Tăriceanu, "pentru a analiza posibilitatea declanșării procedurilor parlamentare privind suspendarea domnului Iohannis Klaus Werner din funcția de Președinte al României".





"Precizez faptul ca împreună cu un grup numeros de cetățeni suntem pregătiți să începem o campanie de strângere de semnături pentru suspendarea domnului Iohannis Klaus Werner din funcția de Președinte al României și am solicitat un răspuns în scris privind numărul necesar de semnături pentru inițierea procedurilor parlamentare", completează Cătălin Stochiță în document.





În legătură cu motivele sesizării, acesta precizează că președintele Klaus Iohannis a refuzat punerea în aplicare a deciziei CCR care îl obligă pe șeful statului să o revoce pe șefa DNA.